TRC คาดสรุปงานก่อสร้างเหมืองแร่โปแตชราว 3 หมื่นลบ.ในครึ่งปีหลัง
TRC คาดสรุปงานก่อสร้างเหมืองแร่โปแตชราว 3 หมื่นลบ.ภายในครึ่งปีหลัง หากได้งานคาดดัน Backlog แตะระดับหมื่นล้านบาทภายในสิ้นปีนี้ ถือเป็นสถิติใหม่และสูงสุดเป็นประวัติการณ์ 
18 ส.ค. 2558

นายภาสิต ลี้สกุล ประธานเจ้าหน้าที่บริหาร บริษัท ทีอาร์ซี คอนสตรัคชั่น จำกัด (มหาชน) หรือ TRCเปิดเผยว่า สำหรับความคืบหน้างานก่อสร้างเหมืองแร่โปแตชที่ จ.ชัยภูมิว่า บริษัทคาดว่าจะสรุปงานประมูลรับเหมาก่อสร้างได้ในช่วงครึ่งปีหลัง โดยมีมูลค่างานกว่า 30,000 ล้านบาท ซึ่งหากบริษัทได้รับงานดังกล่าวคาดจะผลักดันให้ยอดงานในมือ (Backlog) แตะระดับหมื่นล้านบาทภายในสิ้นปีนี้ ถือเป็นสถิติใหม่และสูงสุดเป็นประวัติการณ์
ขณะเดียวกันบริษัทยังคาดหวังที่จะเพิ่มสัดส่วนการถือหุ้นในบริษัท เหมืองแร่โปแตชอาเซียน จำกัด (มหาชน) เพิ่มขึ้นจากปัจจุบันที่ 4.3% เป็น 20-24% โดยภายหลังจากการเข้าทำ Due Diligence และได้ข้อสรุปการปรับโครงสร้างการถือหุ้นของ บมจ.เหมืองแร่โปแตชอาเซียนแล้วเสร็จ
ขณะเดียวกันบริษัทฯ และสหการวิศวกรยังอยู่ระหว่างการเตรียมประมูลงานใหม่เพิ่ม ทั้งงานภาครัฐและเอกชน มูลค่ารวมเกือบ 10,000 ล้านบาท เป็นงานวางท่อก๊าซ งานรับเหมาก่อสร้างโรงงาน และงานระบบการขนส่งทางราง
ล่าสุดในเดือน ก.ค.58 บริษัท สหการวิศวกร จำกัด ได้รับงานใหม่ 2 งาน คือ โครงการถนนศรีนครินทร์-ร่มเกล้า ช่วงที่ 1 ก่อสร้างทางแยกต่างระดับถนนศรีนครินทร์ กับถนนกรุงเทพกรีฑาและก่อสร้างถนนจากถนนศรีนครินทร์ ถึง คลองหัวหมาก จากกรุงเทพมหานคร มูลค่างาน 827.76 ล้านบาท ระยะเวลา 24 เดือน ลงนามในสัญญาเมื่อวันที่ 20 ก.ค.58
รวมทั้งเมื่อวันที่ 29 ก.ค.58 กิจการร่วมค้า ไฮโดรเท็ค สหการ ได้ลงนามในสัญญาโครงการจ้างเหมาก่อสร้างปรับปรุงขยายการประปาส่วนภูมิภาค สาขาเกาะสมุย อำเภอเกาะสมุย จังหวัดสุราษฎร์ธานี ระยะที่ 1 ส่วนที่ 2  (วางท่อส่งน้ำจากอำเภอดอนสัก-ลอดทะเล-เกาะสมุย) กับการประปาส่วนภูมิภาค มูลค่างาน 858.00 ล้านบาท
โดยมีสัดส่วนการลงทุนระหว่างบริษัท สหการวิศวกร จำกัด ซึ่งเป็นบริษัทย่อยของ บริษัท ไฮโดรเท็ค จำกัด (มหาชน) หรือ HYDRO เป็นร้อยละ 49 และ 51 ตามลำดับ หากรวมโครงการนี้กับมูลค่างานในมือที่ยังไม่ได้รับรู้รายได้ ณ 30 มิ.ย.58 (คิดมูลค่างานของสหการวิศวกรเท่ากับ 420.42 ล้านบาท) กลุ่มบริษัทฯ จะมี Backlog เพิ่มขึ้นเป็น 6,986.63 ล้านบาท